**

**Skupna izjava za javnost – Srečanje MED9 o trajnostnem obvladovanju tveganj v kmetijstvu**  
Luksemburg, 23. junij 2025

Ministri in visoki predstavniki držav skupine MED9 so se na povabilo Slovenije, ki letos predseduje skupini, zbrali na delovnem srečanju v Luksemburgu, kjer so razpravljali o **trajnostnem obvladovanju tveganj v kmetijstvu** ter izmenjali poglede o skupnih izzivih in prioritetah v luči vse pogostejših podnebnih sprememb ter drugih tveganj, kot sta pomanjkanje vode in suša.

Države MED9 so znova potrdile svojo močno zavezanost kre**pitvi odpornosti kmetijskega sektorja** z **usklajenim delovanjem na ravni EU** in izboljšanim strateškim načrtovanjem. Ob tem so pozvale k:

* **boljši integraciji in usklajevanju EU politik**, vključno s skupno kmetijsko politiko (SKP), podnebnimi ukrepi, odzivanjem na krize in regionalnim razvojem;
* **ponovni potrditvi pomena močne skupne kmetijske politike**, vključno z ohranitvijo dvostebrne strukture SKP in sredstev zanjo, ob previdnosti glede morebitnih korakov v smeri ponovne nacionalizacije ali vključitve SKP v enotne nacionalne načrte;
* **ohranitvi sredstev drugega stebra SKP**, zlasti za naložbe na ravni kmetij, namenjene krepitvi odpornosti na podnebne spremembe in prilagajanju nanje;
* **močnemu pozivu k stabilnosti in predvidljivosti za kmete**, vključno z nadaljevanjem neposrednih plačil in, kjer je ustrezno, s podporo, vezano na proizvodnjo;
* **učinkovitemu načrtovanju odzivov na krize**, tudi z možnostjo aktivacije krizne rezerve in drugih ustreznih finančnih mehanizmov. Nekatere članice so pozvale tudi k razmisleku o uvedbi EU-shem za zavarovanje;
* **povečani finančni podpori in večji prilagodljivosti orodij za upravljanje tveganj**, vključno z možnostjo vzpostavitve EU-sheme pozavarovanja in okrepljeno vlogo Evropske investicijske banke (EIB);
* **polnemu izkoristku strateških načrtov SKP** za spodbujanje naložb v ukrepe prilagajanja in preprečevanja tveganj, vključno s ciljnimi naložbami v sodobne, učinkovite namakalne sisteme, ki zmanjšujejo tveganje zaradi pomanjkanja vode in zagotavljajo stabilno kmetijsko proizvodnjo;
* **nujni potrebi po učinkovitem upravljanju vodnih virov** v okviru nove vodne strategije EU.

Srečanje se je zaključilo z enotnim razumevanjem, da obvladovanje tveganj v kmetijstvu zahteva **inovativne, večnivojske in usklajene rešitve** **na ravni Unije**, pri čemer so sredozemske države pripravljene dejavno prispevati k oblikovanju prihodnjih odzivov EU.

**Naslednje ministrsko srečanje MED9** v organizaciji slovenskega predsedstva skupini bo oktobra 2025 v Portorožu z namenom nadaljevanja skupnih prizadevanj za večjo odpornost kmetijstva.

#MED9SI